雨後城上種蜀葵效轆轤體聯句
作者：刁繹
朝代：宋

paragraphs: 不惮移根遠，姑憐向日姿。
春風從自得，夜雨况相資。
敏速飛霜钁，婆娑擁碧枝。
幽葩兹有待，雜卉漫多奇。
野藿非余尙，庭蘭盍爾知。
傾心安所守，衛足豈其私。
得地何妨徙，干霄固可疑。
采幢須夏節，綠餅與秋期。
莫以藂生陋，唯其秀出宜。
遷非拔茅進，愛豈揠苖爲。
色解凌溪錦，花應當酒巵。
遶欄窠尙小，傍砌影猶卑。
援護情宜倍，栽培力已施。
桃蹊容爛熳，竹逕聳参差。
不待毛嬙妬，何嫌魯相辭。
土培憂壓嫩，竹插爲扶欹。
疏密齊行列，芳華遞疾遲。
纖莖簪間導，繁蘂珥交垂。
恐踐禽須逐，防侵草必夷。
養完先固本，採折俟乘時。
屢戒園夫守，頻煩墨客窺。
拾來同地芥，吟就比江蘺。
泛與蕭蒿長，偏饒雨露滋。
何如君子德，修直任榮衰。